Circuitul Grand Chess Tour a început în forță, miercuri, la Varșovia, cu primele trei runde de șah rapid din turneul Superbet Rapid & Blitz. Deși pornit din postura de cel mai slab cotat jucător, Kirill Shevchenko a avut o primă zi fabuloasă! I-a învins pe Gukesh, Praggnanandhaa și Keymer și este lider solitar în competiție.
Shevchenko este singurul cu 6 puncte (n.r. – se acordă 2 puncte la victorie, 1 punct la remiză) și este urmat de Magnus Carlsen și Nodirbek Abdusattorov, ambii cu 4. Erigaisi, Pragg și Keymer au câte 3, Wei Yi, Giri și Duda au două de fiecare, iar ultimul este Gukesh, cu un singur punct.
Grand Chess Tour este un circuit lansat de legendarul Garry Kasparov, care se desfășoară pe parcursul a cinci etape. Primele 3 sunt în Europa, toate sponsorizate de Superbet. După etapa 1, de la Varșovia, Grand Chess Tour vine în România în luna iunie, pentru Superbet Chess Classic. Iar în luna iulie se va disputa Superunited Rapid & Blitz Zagreb. În fine, ultimele două etape se joacă în SUA, la Saint Louis, în august. În 2023, FANATIK a realizat un interviu de colecție cu Garry Kasparov, cel mai mare șahist din istorie și omul care a creat Grand Chess Tour.
În runda 1, Shevchenko l-a înfruntat pe Gukesh Dommaraju, omul momentului în șahul mondial. Indianul de 17 ani a câștigat recent Turneul Candidaților și va avea ocazia să devină cel mai tânăr campion mondial din istorie. Gukesh, cu piesele albe, a început bine în fața lui Shevchenko și părea să aibă o poziție mai bună.
Doar că indianul, aflat în criză de timp, și-a sacrificat regina pentru ceea ce el credea că urmează un mat. Doar că Shevchenko avea un cal care salva situația și astfel Gukesh a fost nevoit să cedeze. Iată rezultatele complete din runda 1.
În runda 2, Kirill Shevchenko a avut avantaj încă din deschidere în fața lui Pragg, după o eroare comisă de indian. Reprezentantul României a găsit rezolvarea tactică prin care a obținut un turn și trei pioni pentru un cal și un nebun. A urmat un joc pe contre, în care indianul părea că va avea resurse pentru a scoate remiza. Dar până la urmă, unul dintre pioni, cel de pe coloana F, s-a dovedit imposibil de oprit pentru Pragg. Iată rezultatele din runda 2.
În runda 3, Kirill Shevchenko, cu piesele negre, părea să aibă o poziție egală contra lui Keymer. Nebun contra cal pentru reprezentantul României, ușor avantaj în final, dar cu o structură de pioni ceva mai bună pentru german. Keymer a rămas prea mult pe o legare și a pierdut în cele din urmă calul pentru doi pioni. Pe final, Shevchenko a avut nebunul potrivit, de culoare neagră, pentru a transforma pionul de pe coloana A, singurul care îi rămăsese. Iată rezultatele din runda 3.
Joi, cu începere de la ora 15:00, se vor disputa rundele 4, 5 și 6. Pentru ca ultimele 3 runde de șah rapid să se dispute vineri, tot cu începere de la ora 15:00. În runda 4, Kirill Shevchenko va avea piesele albe împotriva lui Magnus Carlsen. Iată programul primei runde de joi: